投贈洪倅司令舜俞
作者：程公許
朝代：宋

paragraphs: 博陵先生天下士，圭瓚鼎彝宗廟器。
駕風閶闔駐參旗，要與疲氓起憔悴。
同來誰是儉府僚，一朶庾蓮吐秋水。
義以取人道自任，河陽主賓信奇偉。
誰云風月立分鼎，待借前籌答知己。
峨岷其下十六城，魴魚鱍鱍更赬尾。
情傷涸轍轉清波，陡覺濠梁復生意。
井梧幕府省文書，雪界松圍絕烟燧。
餘事何妨筆墨工，浣谿新沐烟雲膩。
老翁補處待公續，燕外鷗邊儘吟思。
主公佇還丹地峻，携上崢嶸去天咫。
社樗愧我本亡奇，冷落官曹窮五技。
何階方便來相招，醪醴一朝饗厚味。
燕臺𡽱嶪萬金黄，豈意謙勤從隗始。
眇然人物索扶持，勿惜拔茅多引類。
君不見璇杓一夜摇天東，人間萬物皆春風。